
A gáz és plazma közegű karbonitridálás összehasonlítása a kialakult rétegmélység és a költségek szempontjából

A mérnöki gyakorlatban sokszor előforduló követelmény az alkatrészekkel szemben, hogy felületük az alkatrész egészétől eltérő tulajdonsággal rendelkezzen. A gyakorlatban ez azt jelenti, hogy a szívós magon egy olyan felületet kell létrehozni, amely megfelel a helyileg fellépő koptató, korróziós vagy fárasztó igénybevételnek. A felülettechnológiák e követelménynek való megfelelést teszik lehetővé. A hőkezelési technológia megfelelő megválasztásával egy alkatrész meg tud felelni komplex igénybevételnek is. Ennek egyik módja a felület kémiai összetételének megváltoztatása, vagyis a termokémiai eljárások köre, amelyek közé a nitrogéndiffúzióval járó nitridálás is tartozik. Az eljárás további fejlesztéseként alakult ki a karbonitridálás, amely során kisebb mennyiségű karbon diffúziójával a felületi réteg tulajdonságai tovább javíthatóak.
Dolgozatom első részében átfogó áttekintést nyújtok a nitridálás jelentőségéről, a hőkezelő technológiák között betöltött szerepéről. Ezen kívül ismertetem a nitridálás során kialakult felületi réteg kialakulásának módját, és szerkezetét. Továbbá bemutatom a karbonitridálás két technológiaváltozatát: a gáz- és a plazmanitridálást. Szakirodalmi kutatásaim során műszaki menedzser hallgatóként külön figyelmet fordítottam, hogy utánanézzek az eljárások költségeinek és környezetvédelmi hatásaiknak.
A dolgozat további részében a bemutatott két technológiával készült felületi rétegeken végzett mérések eredményeit mutatom be. Külön kitérek a nitridálás technológiai paramétereinek a kéreg kialakulására gyakorolt hatására. Az elvégzett kísérletek során adatokat gyűjtöttem a felhasznált anyagok mennyiségéről és energia költségéről, valamint a technológiák környezetkárosító hatásáról.



